31997R0120
L 022/14
JURNALUL OFÍCIAL AL UNIUNII EUROPENE
REGULAMENTUL (CE) NR. 120/97 AL CONSILIULUI
din 20 ianuarie 1997
de modificare a Regulamentului (CE) nr. 259/93 privind supravegherea și controlul transporturilor de deșeuri în interiorul, la intrarea și la ieșirea din Comunitatea Europeană
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 130s alineatul (1),
având în vedere propunerea Comisiei (1),
având în vedere avizul Comitetului Economic și Social European (2),
hotărând în conformitate cu procedura prevăzută la articolul 189c (3),
având în vedere Regulamentul (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în interiorul, la intrarea și ieșirea din Comunitatea Europeană (4), în special articolul 16,
întrucât Comunitatea Europeană care a fost parte la Convenția de la Basel privind controlul transportului transfrontalier al deșeurilor periculoase și al eliminării acestora de la 7 februarie 1994;
întrucât la cea de-a doua Conferință a părților la Convenția de la Basel s-a adoptat prin consens o decizie („Decizia II/12”) de interzicere imediată a tuturor exporturilor de deșeuri periculoase care sunt destinate eliminării finale dinspre statele OCDE spre statele ce nu aparțin OCDE și de interzicere, de la 1 ianuarie 1998, a tuturor exporturilor de deșeuri periculoase care sunt destinate operațiunilor de reciclare sau recuperare dinspre statele OCDE spre statele ce nu aparțin OCDE;
întrucât, la cea de-a treia Conferință a părților la Convenția de la Basel, s-a adoptat prin consens o decizie („Decizia III/1”) de modificare a Convenției în vederea interzicerii tuturor exporturilor de deșeuri periculoase care sunt destinate eliminării dinspre statele înregistrate în anexa VII la Convenție către statele neînregistrate și a interzicerii, de la 1 ianuarie 1998, a tuturor exporturilor de deșeuri periculoase menționate la articolul 1 alineatul (1) litera (a) din Convenție care sunt destinate operațiunilor de recuperare a acestor deșeuri din statele înregistrate în anexa VII la Convenție spre statele neînregistrate în anexa VII;
întrucât definițiile Comunității privind deșeurile periculoase nu coincid în totalitate în prezent cu cele ale Convenției de la Basel și deoarece acest lucru ar putea determina ca deșeurile la care se face referire în interdicția de export prevăzută de Convenția de la Basel să fie exportate în continuare din Comunitate, definițiile și listele Comunității în această privință trebuie adaptate;
întrucât este necesar să se stabilească o anexă V la Regulamentul (CEE) nr. 259/93 care să includă deșeurile periculoase cărora li se va aplica interdicția de export prevăzută de Convenția de la Basel;
întrucât Comisia ar trebui ca, până la 1 ianuarie 1998, să revizuiască și să modifice anexa V menționată anterior, ținând seama de acele deșeuri de pe lista de deșeuri adoptată în conformitate cu articolul 1 alineatul (4) din Directiva 91/689/CEE a Consiliului din 12 decembrie 1991 privind deșeurile periculoase (5) și orice listă a deșeurilor caracterizate drept periculoase în sensul Convenției de la Basel; întrucât exporturile de deșeuri enumerate în anexa V menționată anterior și destinate recuperării, cu excepția exporturilor în țările cărora li se aplică Decizia OCDE, ar trebui să fie interzise de la 1 ianuarie 1998;
întrucât, periodic, poate fi necesar să se revizuiască și să se modifice anexa V pentru a reflecta acordul între părțile la Convenția de la Basel în ceea ce privește deșeurile care ar trebui să fie caracterizate drept periculoase în sensul Convenției;
întrucât părților li s-a solicitat să coopereze și să lucreze activ pentru a asigura punerea în aplicare efectivă a Deciziilor II/12 și III/1 din Conferințele părților la Convenția de la Basel;
întrucât, în privința deșeurilor destinate eliminării finale, articolul 14 din Regulamentul (CEE) nr. 259/93 deja interzice toate exporturile de astfel de deșeuri în statele ce nu aparțin OCDE; întrucât articolul 18 din regulamentul menționat interzice toate exporturile de deșeuri în statele ACP;
întrucât, în prezent, regulamentul menționat nu prevede o interzicere totală a exporturilor de deșeuri periculoase destinate operațiunilor de reciclare sau recuperare către statele ce nu aparțin OCDE;
întrucât regulamentul menționat ar trebui modificat în consecință,
ADOPTĂ PREZENTUL REGULAMENT:
Articolul 1
La articolul 16 din Regulamentul (CEE) nr. 259/93, alineatul (1) se înlocuiește cu următorul text:
„(1) Toate exporturile destinate recuperării deșeurilor enumerate la anexa V în vederea recuperării sunt interzise, cu excepția acelora către:
(a)
țările cărora li se aplică Decizia OCDE;
(b)
alte țări:
-
care sunt părți la Convenția de la Basel și/sau cu care Comunitatea ori Comunitatea și statele membre au încheiat acorduri bilaterale sau multilaterale ori acorduri regionale sau înțelegeri în conformitate cu articolul 11 din Convenția de la Basel și cu alineatul (2) din prezentul articol. Orice astfel de exporturi sunt, cu toate acestea, interzise de la 1 ianuarie 1998;
-
cu care statele membre au încheiat individual acorduri bilaterale și înțelegeri anterior datei aplicării prezentului regulament, în măsura în care acestea sunt compatibile cu legislația comunitară și în conformitate cu articolul 11 din Convenția de la Basel și cu alineatul (2) din prezentul articol. Comisia este notificată în termen de trei luni de la data aplicării prezentului regulament sau de la data la care astfel de aranjamente intră în vigoare, fiind reținută data ce amai apropiată, și expiră atunci când acordurile și aranjamentele sunt încheiate în conformitate cu prima liniuță. Orice astfel de exporturi sunt, cu toate acestea, interzise de la 1 ianuarie 1998.
Comisia, în conformitate cu procedura stabilită la articolul 18 din Directiva 75/442/CEE, revizuiește și modifică, în cel mai scurt timp și până la 1 ianuarie 1998, anexa V la prezentul regulament luând pe deplin în considerare acele deșeuri care apar pe lista de deșeuri adoptată în conformitate cu articolul 1 alineatul (4) din Directiva 91/689/CEE a Consiliului din 12 decembrie 1991 privind deșeurile periculoase (6) i orice liste de deșeuri caracterizate ca periculoase în sensul Convenției de la Basel.
Anexa V face obiectul unor revizuiri și modificări ulterioare, după caz, prin aceeași procedură. În special, Comisia revizuiește anexa pentru a da efect deciziilor părților la Convenția de la Basel în ceea ce privește deșeurile care ar trebui să fie caracterizate drept periculoase în sensul Convenției și modificările listei de deșeuri adoptate în conformitate cu articolul 1 alineatul (4) din Directiva 91/689/CEE.
Articolul 2
Următorul text se inserează ca anexa V la Regulamentul (CEE) nr. 259/93:
„ANEXA V
Deșeuri enumerate în anexa III la prezentul regulament.
Deșeuri enumerate în anexa IV la prezentul regulament.”
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 ianuarie 1997.